Document ID: 32006D0441

KOMISSION PÄÄTÖS,
tehty 23 päivänä kesäkuuta 2006,
tiettyjen muun muassa Romaniasta peräisin olevien saumattomien rauta- tai teräsputkien tuontia koskevan polkumyynnin vastaisen menettelyn yhteydessä tarjottujen sitoumusten hyväksymisestä
(2006/441/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96 (1) ja erityisesti sen 8 artiklan 1 kohdan,
on kuullut neuvoa-antavaa komiteaa
sekä katsoo seuraavaa:
A. MENETTELY
(1)
Komissio ilmoitti 31 päivänä maaliskuuta 2005Euroopan unionin virallisessa lehdessä julkaistulla ilmoituksella (2) muun muassa tiettyjen Kroatiasta, Romaniasta, Venäjältä ja Ukrainasta peräisin olevien saumattomien rauta- tai teräsputkien yhteisöön suuntautuvaa tuontia koskevan polkumyynnin vastaisen menettelyn aloittamisesta.
(2)
Tutkimuksen lopulliset tulokset ja päätelmät esitetään neuvoston asetuksessa (EY) N:o 954/2006 (3), jossa säädetään muun muassa lopullisen polkumyyntitullin käyttöönotosta tiettyjen Kroatiasta, Romaniasta, Venäjältä ja Ukrainasta peräisin olevien saumattomien rauta- tai teräsputkien tuonnissa.
B. SITOUMUKSET
(3)
Ennen lopullisten polkumyynnin vastaisten toimenpiteiden käyttöönottoa seuraavat Romaniassa toimivat yhteistyössä toimineet vientiä harjoittavat tuottajat (jäljempänä ’vientiä harjoittavat tuottajat’) tarjosivat hintasitoumuksia asetuksen (EY) N:o 384/96 (jäljempänä ’perusasetus’) 8 artiklan 1 kohdan mukaisesti:
-
SC Artrom SA,
-
SC Silcotub SA,
-
SC Mittal Steel Roman SA.
(4)
Näissä sitoumuksissa vientiä harjoittavat tuottajat tarjoutuivat myymään rajallisen määrän kyseisiä tuotetyyppejä, jotka on määritelty asetuksessa (EY) N:o 954/2006, määrällisen rajoituksen puitteissa vähintään hinnoilla, joiden myötä polkumyynnin vahingolliset vaikutukset poistuvat. Määrällisen rajoituksen ylittävään tuontiin sovelletaan voimassa olevaa polkumyyntitullia. Sitoumusten piiriin kuuluvien tyyppien määrä on kaikissa tapauksissa korkeintaan kuusi sitoumusten seurannan rajoitusten takia, ja kyseiset tyypit muodostavat noin 75 prosenttia vientiä harjoittavien tuottajien myynnistä yhteisöön. Vientiä harjoittavat tuottajat sitoutuvat lisäksi noudattamaan erilaisia vähimmäistuontihintoja kunkin sitoumusten piiriin kuuluvan tuotetyypin osalta. Muihin tarkasteltavana oleviin vientiä harjoittavien tuottajien yhteisöön viemiin tuotetyyppeihin sovelletaan voimassa olevaa polkumyyntitullia.
(5)
On huomattava, että tarkasteltavana olevan tuotteen ja sen pääraaka-aineiden hinnat ovat vaihdelleet huomattavasti viime vuosina, eikä vaihtelua ole voitu käsitellä vähimmäistuontihinnan indeksoinnilla. Merkittävien hintavaihtelujen esiintymisen mahdollisuutta voitaisiin kuitenkin vähentää rajoittamalla sitoumusten hyväksynnän voimassaoloaikaa. Sitoumusten voimassaoloaikaa rajoittaa joka tapauksessa Romanian lähestyvä liittyminen yhteisöön, jolloin asetuksen (EY) N:o 954/2006 mukaisten polkumyynnin vastaisten toimenpiteiden voimassaolo lakkaa vientiä harjoittavien tuottajien osalta.
(6)
Vientiä harjoittavat tuottajat toimittavat lisäksi komissiolle säännöllisesti yksityiskohtaisia tietoja yhteisöön suuntautuvasta viennistään, joten komissio voi valvoa tehokkaasti sitoumusten noudattamista. Lisäksi komissio katsoo näiden yritysten myyntirakenteen perusteella, että sitoumusten kiertämisen vaara on vähäinen.
(7)
Näin ollen sitoumukset voidaan hyväksyä. Edellä olevassa 5 kappaleessa esitetyistä syistä sitoumukset hyväksytään kuitenkin rajoitetuksi yhdeksän kuukauden ajaksi, sanotun kuitenkaan rajoittamatta asetuksen (EY) N:o 954/2006 mukaista polkumyynnin vastaisten toimenpiteiden tavanomaista kestoaikaa. Lisäksi komissio varaa mahdollisuuden tarkastella sitoumusten hyväksyttävyyttä myöhemmin uudelleen kuultuaan jäsenvaltioita.
(8)
Jotta komissio voisi valvoa tehokkaasti vientiä harjoittavien tuottajien sitoumusten noudattamista, vapautus polkumyyntitullista voidaan myöntää ainoastaan, jos sitoumukseen perustuvan vapaaseen liikkeeseen luovutusta koskevan ilmoituksen yhteydessä toimivaltaisille tulliviranomaisille esitetään kauppalasku, joka sisältää vähintään neuvoston asetuksen (EY) N:o 954/2006 liitteessä luetellut tiedot. Nämä tiedot ovat tarpeen myös siksi, että tulliviranomaiset voisivat varmistaa riittävän tarkasti, että lähetys vastaa kaupallisia asiakirjoja. Jos tällaista laskua ei esitetä tai jos muut edellä mainitun asetuksen mukaiset edellytykset eivät täyty, kannetaan asianmukainen polkumyyntitulli.
(9)
Sitoumusten noudattamisen tehostamiseksi maahantuojien tietoon on edellä mainitun neuvoston asetuksen kautta saatettu, että kyseisen asetuksen mukaisten edellytysten noudattamatta jättäminen tai se, että komissio peruuttaa sitoumusten hyväksynnän, voi johtaa kyseisiä taloustoimia koskevan tullivelan syntymiseen.
(10)
Jos sitoumuksia rikotaan tai peruutetaan tai jos komissio peruu sitoumuksille antamansa hyväksynnän, perusasetuksen 9 artiklan 4 kohdan mukaisesti käyttöön otettua polkumyyntitullia aletaan soveltaa perusasetuksen 8 artiklan 9 kohdan nojalla ilman eri toimenpiteitä.
C. NIMENMUUTOS
(11)
SC Artrom SA -yhtiö on ilmoittanut komissiolle, että sen nimi 22 päivästä toukokuuta 2006 alkaen on SC TMK - Artrom SA, joka kuvastaa yhtiön kuulumista yritysryhmään.
(12)
Komissio on tutkinut saamansa tiedot ja katsoo, että nimenmuutos ei vaikuta millään tavalla yhtiön rakenteeseen tai oikeudelliseen muotoon eikä komission päätelmiin. Sen vuoksi kaikkia viittauksia SC Artrom SA -yhtiöön on pidettävä viittauksina SC TMK - Artrom SA -yhtiöön.
ON TEHNYT TÄMÄN PÄÄTÖKSEN:
1 artikla
Hyväksytään sitoumukset, jotka jäljempänä mainitut vientiä harjoittavat tuottajat ovat tarjonneet tiettyjen muun muassa Romaniasta peräisin olevien saumattomien rauta- tai teräsputkien tuontia koskevan polkumyynnin vastaisen menettelyn yhteydessä.
Maa
Yritys
Taric-lisäkoodi
Romania
SC TMK - Artrom SA
Draganesti Street No 30
230119 Slatina
A738
SC Silcotub SA
93, Mihai Viteazu Bvd.
450131 Zalau
Salaj County
A739
SC Mittal Steel Roman SA
Stefan cel Mare Street No 246
611040 Roman
Neamt County
A740
2 artikla
Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä, ja sitä sovelletaan yhdeksän kuukauden ajan.
Tehty Brysselissä 23 päivänä kesäkuuta 2006.

Labels: 4
1
7
3
18